Source: https://borsodihir.hu/borsod-abauj-zemplen/2020/02/eliteltek-a-csalo-ugyvedet-kazincbarcikan
Timestamp: 2020-07-15 23:34:47
Document Index: 3490370

Matched Legal Cases: ['bíróság ', 'bíróság ', 'Bíróság ', 'Bíróság ', 'bíróság ', 'bíróság ', 'bíróság ']

Elítélték a csaló ügyvédet Kazincbarcikán - borsodihir.hu
Borsod-Abaúj-ZemplénKazincbarcikaügyvéd
Elítélték a csaló ügyvédet Kazincbarcikán
A Kazincbarcikai Járásbíróság február 13-án előkészítő ülésen hozott ítéletet annak a vádlottnak az ügyében, aki úgy vette át ügyfelétől a megbízási díjat, hogy eltitkolta, mulasztása miatt megszűnt annak bírósági eljárása.
A bíróság által megállapított tényállás szerint a vádlott és a sértetti szakszervezet között még 2013 októberében egy tartós megbízás jött létre, mely értelmében a vádlott elvállalta az ügyfél képviseletét az Európai Emberi Jogi Bíróság előtt. A megbízás részét képezte, hogy a vádlott elkészíti az eljárás megindításához szükséges kérelmeket, illetve benyújtja a dokumentumokat, melyért cserébe megbízási díjra jogosult.
A vádlott 2013 decemberében megindította az eljárást, azonban az Európai Emberi Jogi Bíróság hiánypótlásra hívta fel, melynek határidőn belül nem tett eleget, így az eljárás megszűnt. Mindezek ellenére a vádlott az ügyfelet arról tájékoztatta, hogy az eljárás folyamatban van, elhallgatta, hogy a hiánypótlásnak valójában nem tett eleget. 2017 évben pedig azt a valótlan tényt közölte az ügyféllel, hogy a pert megnyerték.
A vádlott összesen 880 ezer forint megbízási díjat vett fel jogosulatlanul a sértettől.
A vádlott az előkészítő ülésen beismerte bűnösségét és lemondott a tárgyaláshoz való jogáról, így a bíróság ítéletet hozott.
A bíróság ügyvédi visszaélés és csalás elkövetése miatt (2 évi próbaidőre felfüggesztett) 1 év 6 hónap szabadságvesztésre, 320 ezer forint pénzbüntetésre és 5 év foglalkozástól eltiltásra ítélte a vádlottat, továbbá 880 ezer forint vagyonelkobzást rendelt el vele szemben.
A járásbíróság ítélete nem jogerős, valamennyi fellebbezésre jogosult 3 nap gondolkodási időt tartott fenn nyilatkozata megtételére.
Kazincbarcikaügyvéd